《除夜叹》
宋代·贺铸

壮发忽种种，华年今复穷。
客怀少安适，况乃京尘中。
病肺厌斟酌，疲筋谢过从。
闲坊税老屋，车马无来踪。
日俸才百钱，盐齑犹不供。
夜榻覆龙具，晨炊熏马通。
出门欲贷乞，羞汗难为容。
安得一扁舟，浮家乘兴东。
江山此深隐，终老为田翁。
春秧二顿苗，秋获期百锺。
稚子课樵汲，壮妻兼织舂。
行歌沧浪清，卧快柴桑风。
神明养内观，忧患无旁攻。
有客闻此言，诮余何不衷。
兹行果勇决，谁揽冥冥鸿。
安知禄籍间，去就如樊笼。
微尚良自信，所悲君不同。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。